GiliGold/VAD_KnessetCorpus huggingface dataset:
עפרה ג'יניאו:
 אם אנחנו מדברים רק על המרכיב הזה של שכר דירה – תכף אנחנו גם נציג מספרים – אנחנו מדברים על 90% פער בין התמחור במכרז לבין העלויות בפועל
עפרה ג'יניאו:
 אנחנו לא מדברים על הדברים הנוספים
עפרה ג'יניאו:
 הבאנו כמה מספרים לדוגמא, שבתמחור לפי המכרז מתקצבים לכל אישה 2,500 שקל לחודש
עפרה ג'יניאו:
 בפועל העלות היא 4,171 שקל
עפרה ג'יניאו:
 לקחנו ממוצע של הדירות שאנחנו שוכרים, יש לנו דירות בירושלים ודירות באשדוד
עפרה ג'יניאו:
 בירושלים כולם מבינים, מכירים ויודעים שזה לא שכר דירה ריאלי
עפרה ג'יניאו:
 יש לנו את התקציב של אחזקת הבית, וכולנו מכירים מה זה אחזקת הבית
עפרה ג'יניאו:
 כשהאישה גרה בבית, האחזקה היא הרבה יותר
עפרה ג'יניאו:
 בעלי הבית מתנערים מהדבר הזה, הכול עלינו
יואב סגלוביץ':
הפער שאתם מארגנים זה מתרומות בסופו של דבר?
עפרה ג'יניאו:
זה מתרומות וכספי רזרבה שיש לנו, אבל זה לא יכול להיות לאורך זמן
יואב סגלוביץ':
כלומר, זה 3 מיליון, אם אני מבין נכון?
נעמי שניידרמן:
סליחה שאני מתפרצת
נעמי שניידרמן:
 התעריף לא עודכן עשרות בשנים
יואב סגלוביץ':
לא, בסדר, אני רק שואל
יואב סגלוביץ':
 הפער כרגע במספרים הוא 3 מיליון לשנה
עפרה ג'יניאו:
כן
עפרה ג'יניאו:
 אנחנו לא נסתכל על השורות התחתונות כי אלו כל מיני רכיבים שאנחנו מוסיפים, אבל אנחנו מדברים על החלק העליון של הטבלה
עפרה ג'יניאו:
 אנחנו מציגים את התעריף החודשי של משרד הרווחה מעודכן לדצמבר 23'
עפרה ג'יניאו:
 לכל אישה אנחנו מקבלים 6,917 שקל
עפרה ג'יניאו:
 בפועל אנחנו מוציאים על כל אישה - - -
יואב סגלוביץ':
אני רגע עוצר בשביל שנספיק את הדיון
יואב סגלוביץ':
 זה פער שמשקף בכלל את התקצוב בחסר גם במעונות, זה אותו דבר
יואב סגלוביץ':
 גם במעונות נשים מוכות, גם שם התקצוב בחסר
עפרה ג'יניאו:
 זה לא אותו דבר
יואב סגלוביץ':
חברים, בואו
יואב סגלוביץ':
 אני קצת מכיר
יואב סגלוביץ':
 גם במעונות יש פער בתקצוב, וגם פה יש פער
עפרה ג'יניאו:
לא במספרים כאלה
יואב סגלוביץ':
עוד פעם, אני לא מסתכל עכשיו על כל גוף
יואב סגלוביץ':
 בסוף זה מתוקצב בחסר בבסיס
עפרה ג'יניאו:
אנחנו רואים את שניהם, יש לנו גם מקלט וגם דירות מעבר
יואב סגלוביץ':
 מי הבא בתור? איגוד מרכזי הסיוע, בבקשה
מרים שלר:
אני מנכ"לית איגוד מרכזי הסיוע לנפגעות ונפגעי תקיפה מינית בתל אביב
מרים שלר:
 האמת היא שאני מגיעה לפה היום מותשת, נמאס לנו לגמרי
מרים שלר:
 אנחנו כל פעם באות לפה וצריכות להסביר מה המשמעות של מרכזי הסיוע
מרים שלר:
 שמעתם את העדות המאוד אמיצה של תמר כהן פלג
מרים שלר:
 היא אחת ממאות אלפי נפגעות ונפגעים שמקבלים סיוע, תמיכה וליווי על ידי מרכזי סיוע
מרים שלר:
 זה לא פחות משערורייה
מרים שלר:
 כולם מזדעזעים היום מהפגיעות המיניות שקרו על ידי החמאס ומה שקרה ב-7 באוקטובר, וזה נורא נוגע באמת שבאים ומדברים על זה בכל העולם ואנחנו מזדעזעים מהשתיקה של העולם
מרים שלר:
 אבל מה עם השתיקה שיש פה בארץ? לא יכול להיות שמצד אחד מדברים על פגיעות מיניות ומזדעזעים, ומצד שני מקצצים לנו ומאיימים על הקיום שלנו
מרים שלר:
      כבר בספטמבר הודיעו לנו על קיצוץ יחסית לשנים האחרונות – 30% קיצוץ בכספי ממשלה שקיבלנו, כבר בתקציב של 23'
מרים שלר:
 דרך אגב, קיבלנו את התקציב הזה בסוף 23'
מרים שלר:
 אנחנו אמורות לנהל מרכזים כשאנחנו מקבלות את הכסף רק בסוף השנה
מרים שלר:
 השנה אין לנו מושג מה התקציב, אנחנו עוד לא יודעות מה הולך לקרות, ומה-7 באוקטובר אנחנו חדרי מיון
מרים שלר:
 מגיעים אלינו אלפי נפגעות ונפגעים, גם מהפוסט טראומה כי זה עכשיו מוצף, טריגר, הליוויים למשטרה כשבכלל תחנות המשטרה לא קיימות
מרים שלר:
 אני לא יודעת אם אתם יודעים, אבל מדינת ישראל לא קיימת בחודשים האחרונים
מרים שלר:
 כל מה שקרה זה על ידי המגזר השלישי
מרים שלר:
 אנחנו מקבלות את חדרי המיון, את האפטר שוק, של כל מה שקורה עם הנפגעות והנפגעים
מרים שלר:
 אם זה ליווי למשטרה ואם זה קבוצות תמיכה שהיינו צריכים אד-הוק עכשיו להקים
יואב סגלוביץ':
שנייה אחת, רק בשביל למקד
יואב סגלוביץ':
 יש פה עלייה ארעית
יואב סגלוביץ':
 אולי תעברי רגע לנתונים
יואב סגלוביץ':
 עוד מעט יהיו פה משרדי הממשלה וגם פנינה נכנסת
יואב סגלוביץ':
 אפשר גם משרד העבודה והרווחה, וגם את התקציב אל מול תקציב 2024
מרים שלר:
אני אומרת שכבר ב-23' היינו פה, ועשרים שנה אני באה לפה ודופקת על השולחן, ואנחנו צריכים להתחנן על הפירורים שאנחנו מקבלים
מרים שלר:
 מדברים על תקציבי מדינה במדינת ישראל, על 500 מיליון, על ביליונים, ואנחנו רבות ומתחננות על ה-12 מיליון שהיו וקוצצו ל-8 מיליון
מרים שלר:
 נתחיל מזה שזו בדיחה, זה פשוט ביזיון
מרים שלר:
 מדברים על פגיעה מינית, מדברים על כמה שזה חמור ובסופו של דבר - - -
פנינה תמנו:
מתי קוצץ?
מרים שלר:
ב-23'
פנינה תמנו:
דיברו על תוספת?
מרים שלר:
שום תוספת
מרים שלר:
 דיברו על זה שמשלימים את הקיצוץ
מרים שלר:
 היה צריך להיות קיצוץ עוד יותר חמור מתוך משרד הרווחה, אנחנו מדברים על הכספים הקואליציוניים
מרים שלר:
 זה לא מעניין איך זה מתחלק
מרים שלר:
 יש 13 מרכזים, מעל 60,000 פניות במדינת ישראל בשנה
מרים שלר:
 אלו פניות שאנחנו מטפלות בהן בקו החם, ושמעת את תמר – זה קו חיים, זה לא קו חם
מרים שלר:
 זה קו שמציל חיים
מרים שלר:
 זה ליוויים למשטרה; זה קבוצות תמיכה; זה הפניות לטיפולים; זה קבוצות חוסן
יואב סגלוביץ':
אפשר רק לשאול שאלה? זה יעזור לנו בהמשך, גם בדיוני תקציב וגם בכלל
יואב סגלוביץ':
 בואו נדבר על נתונים
יואב סגלוביץ':
 אנחנו יודעים שיש קיצוץ מ-12 ל-8
מרים שלר:
נכון
יואב סגלוביץ':
 אנחנו יודעים שיש עלייה גדולה במספר הפניות
יואב סגלוביץ':
זה יעזור מאוד אם נקבל נתונים
יואב סגלוביץ':
 בכמה העלייה? בסוף זה סיפור של מספרים
יואב סגלוביץ':
 מאחר ואנחנו יודעים שאנחנו בחסר, צריך להדגיש את עניין המספרים
יואב סגלוביץ':
 גם אם אין אותם עכשיו, אז אם יש מה-7 באוקטובר עלייה של 100%, של 200%, אני לא יודע, אלו נתונים משמעותיים
מיה אוברבאום:
הקיצוץ מ-12 ל-8 כבר נעשה, זה עוד לפני הקיצוץ שעשוי להיעשות עכשיו
יואב סגלוביץ':
תקשיבו, אני יודע את זה
יואב סגלוביץ':
 אני מבין מהר כשמסבירים לי לאט
יואב סגלוביץ':
 הבנתי
יואב סגלוביץ':
 מה שאני שואל עכשיו, דיברנו על פניות
יואב סגלוביץ':
 תגידו לנו בנתונים סטטיסטיים, כמה יש יותר פניות לקו החם?
מרים שלר:
אנחנו יודעות עכשיו שבחודשיים האחרונים הייתה עלייה של משהו כמו 20% לקווי סיוע
מרים שלר:
 אנחנו עוד לא יודעות את המספרים הסופיים, אנחנו עכשיו בסטטיסטיקות
פנינה תמנו:
אבל כ-20% קפיצה? כתוצאה גם מכאלה שהמלחמה - - -
מרים שלר:
קודם כול, המלחמה
מרים שלר:
 בואו נדבר על המלחמה, שזה משהו שכשיש פוסט טראומה גורם לכל הנפגעות והנפגעים להיות מוצפים
מרים שלר:
 מעבר לזה, נדבר על זה שהקמנו קבוצות וסדנאות חוסן, כל מה שיש בקו הראשון
מרים שלר:
 אם זה זק"א, אם זה עיתונאים, אם זה אנשים מבריאות הנפש, כל מי שהתעסק עם המצוקה ועם הטראומות
פנינה תמנו:
אוקיי, אני פספסתי את עפרה
פנינה תמנו:
 עפרה, יש לכם איזה קיצוץ או שאתם נשארתם על אותו תקציב?
עפרה ג'יניאו:
לנו יש חסר
פנינה תמנו:
יש לכם חסר?
עפרה ג'יניאו:
של 3 מיליון שקל
מרים שלר:
אנחנו עוד לא יודעות כמה קיצוץ יהיה, אנחנו יודעות ששנה שעברה סבלנו מקיצוץ של 30%, ועכשיו אנחנו שומעות שהולך להיות עוד קיצוץ מעבר ל-30% לכל משרדי הממשלה
מרים שלר:
 אנחנו עומדות בפני קיצוץ נוסף, עוד לא קיבלנו מספר
מרים שלר:
 צריך להבין שגם אנחנו שם בקבוצות חוסן, עם אנשים שנמצאים על הקו הראשון
מרים שלר:
 כמו שאמרתי, אם זה זק"א, עיתונאים, מטפלות ומטפלים בבריאות הנפש
מרים שלר:
 מעבר לזה, הוספנו מעל 15 קבוצות תמיכה רק בשלושת החודשים האחרונים כי אין טיפולים פרטניים
מרים שלר:
 הוספנו קבוצות בהידרותרפיה וקבוצות באמנות, קבוצות DBT וקבוצות לנשים שעכשיו נפגעו, בעת הטראומה הזו של המלחמה
מרים שלר:
 חשוב מאוד להבין, שגם במקומות של המפונים – צר לי מאוד להגיד את זה, וקשה להגיד את זה כשאנחנו מדברות על הסולידריות של החברה הישראלית – צריך לקחת בחשבון שיש לצערי הרב ניצול ופגיעות מיניות שקורות גם שם
פנינה תמנו:
אתם מקבלים דיווחים או שאתם נמצאים פיזית?
מרים שלר:
אנחנו מקבלות משם פניות ואנחנו גם נמצאות פיזית בחלק מהמקומות
מרים שלר:
 זה דבר שצריך להתמודד איתו
מרים שלר:
 המדינה בכלל בטראומה
מרים שלר:
 אנחנו לא בפוסט טראומה, אנחנו בטראומה
מרים שלר:
 אנחנו כל הזמן צריכות להילחם על מה שאמור להיות מובן מאליו, וצריך לציין שזה דבר שהמדינה לא מספקת
מרים שלר:
 אנחנו נותנות מענה שהמדינה לא מספקת, וכל הזמן מאיימים עלינו בעוד קיצוץ ועוד קיצוץ
רחל ג'יקובס:
אני ממרכז סיוע מגן
רחל ג'יקובס:
 תודה, פנינה
רחל ג'יקובס:
 אני רק רוצה להוסיף שיש לנו עלייה
רחל ג'יקובס:
 בתור מנהלת של מרכז סיוע אני רואה את המספרים ואני רואה את הכול
רחל ג'יקובס:
 יש עלייה בקו החם, אבל בואי נדבר גם על אלפי הנפגעות והנפגעים הקבועים שלנו
פנינה תמנו:
כמה מרכזים אתם מפעילים?
פנינה תמנו:
אני מנהלת מרכז אחד ואנחנו עובדים בשיתוף פעולה כולם ביחד – 13 מרכזים – 8 מיליון, וגם הם בסיכון
פנינה תמנו:
אתם בתוך ה-8 מיליון איתם?
רחל ג'יקובס:
כן, כל ה-13 ביחד
מרים שלר:
יש לציין שכל שנה מוסיפים עוד מרכזים ומקצצים את התקציב
מרים שלר:
 זה יורד, זה ביחס הפוך
פנינה תמנו:
סך הכול כמה פניות בשנה?
קריאה:
למרכזי הסיוע יש 54,000 פניות בשנה
רחל ג'יקובס:
אני מרכז אחד, מעל 10,000 פניות בשנה
רחל ג'יקובס:
 למרכז אחד
רחל ג'יקובס:
 חשוב שתבינו, אנחנו פנינו מתחילת המלחמה לכל אלפי השמות שבמחשב כי לא לכולם יש כוחות לפנות
רחל ג'יקובס:
 אנחנו צופים שיטפון אחרי המלחמה
פנינה תמנו:
כרגע אנחנו מדברים על 50,000 בשנה?
מרים שלר:
54,000 רק ממרכזי סיוע, בנוסף לזה יש עוד
פנינה תמנו:
אתם אומרים שיש קפיצה של 20%?
רחל ג'יקובס:
הרבה יותר מ-20% פניות
רחל ג'יקובס:
 הרבה יותר
רחל ג'יקובס:
 הקפיצה עכשיו בפניות היא ב-100%
רחל ג'יקובס:
 קחי אפילו את דוגמת המפונים, אני נמצאת שם פעמיים בשבוע בערבים ונותנת סדנאות מוגנות, כי אנחנו קיבלנו בלי סוף מקרים של פגיעות חדשות
פנינה תמנו:
אתם גם מקבלים דרך העו"סים, אני משערת
פנינה תמנו:
 נמצאת כאן ענבל חרמוני, יו"ר האיגוד
רחל ג'יקובס:
כן, אנחנו עובדים עם כל העו"סים הארגוניים והכול
רחל ג'יקובס:
 אנחנו באים בחינם, אנחנו מממנים שם הכול, בין אם זה חוברות צביעה ובין אם זה ספרים, אנחנו נותנים הכול מכספנו
רחל ג'יקובס:
 אני אתן לך דוגמה, אני מרכז סיוע אחד, מגן
רחל ג'יקובס:
 אנחנו קיבלנו בשנה שעברה 480,000 שקל בסוף השנה
רחל ג'יקובס:
 אנחנו מחזיקים כרגע 15 עובדים ועוד עשרות פרילנסרים
פנינה תמנו:
כולל גם התאמה תרבותית, אם אני זוכרת נכון
רחל ג'יקובס:
אנחנו המגזר הדתי והחרדי
רחל ג'יקובס:
 כל מה שקיבלנו בשנת 2023 זה 480,000 שקל, ועכשיו אומרים לנו: חבר'ה, יכול מאוד להיות שלא תקבלו כלום
רחל ג'יקובס:
 אבל תמשיכו לעבוד, תעשו את כל מה שאתם חייבים לעשות
רחל ג'יקובס:
 אני חייבת להגיד את זה פה הכי אמיתי – יכול מאוד להיות שאנחנו נקרוס
רחל ג'יקובס:
 אנחנו לא נצליח לעמוד ככה לבד
רחל ג'יקובס:
 אנחנו צריכים לבד לגייס בארצות הברית כמה מיליונים לשנה, כמה אנחנו יכולים?
מרים שלר:
והגיע הזמן להפסיק את הצביעות, אנחנו באות לעולם בטענות שיש השתקה ויש הכחשה לפגיעות מיניות
פנינה תמנו:
את אומרת שהמדינה עצמה – נאה דורש, נאה מקיים
מרים שלר:
הגיע הזמן שיפסיקו לעמוד על הבמה ולנפנף בפגיעות המיניות שקרו, שיתעסקו עם זה ויטפלו בזה פה במדינת ישראל
רחל ג'יקובס:
תודה רבה לך, חברת הכנסת תמנו, כי את כל פעם איתנו מלווה אותנו
רחל ג'יקובס:
 באמת תודה רבה
פנינה תמנו:
כמה שניתן
פנינה תמנו:
 ענבל אביב, פורום עמותות המפעילות מקלטים
פנינה תמנו:
 חברי הכנסת שרון ויואב, תגידו לי מתי אתם רוצים לדבר
ענבל אביב:
תודה, חברת הכנסת
ענבל אביב:
 אני רוצה להעלות לדיון את הצורך להקצות משאבים לנשים בשלב שהן יוצאות ממקלטים לנשים נפגעות אלימות
פנינה תמנו:
ויש לנו עדיין את החוק שאנחנו צריכים – יואב, אם אתה זוכר – החוק של הגדלת המענק של היציאה, של ההסתגלות
ענבל אביב:
חוק חשוב שלך שעבר קריאה ראשונה וצריך לקדם אותו
פנינה תמנו:
נכון, נכון
פנינה תמנו:
 לדעתי גם את, שרון, חתומה על הדבר הזה וזה סופר חשוב
פנינה תמנו:
 זה לא הרבה כסף, ואנחנו נצטרך לתת גז על הדבר הזה
ענבל אביב:
נכון
ענבל אביב:
 פתרון חשוב אחד הוא באמת קידום הצעת החוק החשובה שלכם להגדלת מענק ההסתגלות
פנינה תמנו:
ושוב, זה כבשת הרש
ענבל אביב:
לגמרי
ענבל אביב:
 זה עוד 3,000 שקל חד-פעמי
פנינה תמנו:
13,000 במקום 8,000
ענבל אביב:
11,000 במקום 8,000
פנינה תמנו:
11,000? אנחנו דיברנו על 13,000
ענבל אביב:
נכון, וזה ירד בהצעת חוק
יואב סגלוביץ':
אני רציתי שלא ישללו הבטחת הכנסה ממי שמפוטרת מהעבודה
ענבל אביב:
לא שוללים הבטחת הכנסה
יואב סגלוביץ':
יש שם קטע שלם, גלגלו אותי מכל המדרגות בביטוח לאומי, אמרו שזה יקר מדי
ענבל אביב:
פתרון נוסף שאנחנו מבקשות לקדם, הוא השוואת הסיוע בשכר דירה לנשים יוצאות מקלט לסיוע שניתן לממתינים לדיור ציבורי
פנינה תמנו:
למה, לא נותנים?
ענבל אביב:
אישה שיוצאת ממקלט עם ילדים זכאית לסיוע בשכר דירה לשלוש שנים
ענבל אביב:
 בשנה הראשונה היא זכאית לסיוע של 1,370 שקל
ענבל אביב:
 ברור לכולנו שזה סיוע לא ריאלי ביחס לשכר הדירה בישראל
פנינה תמנו:
כשיש רק 40 דירות קלט
ענבל אביב:
כן
ענבל אביב:
 ועוד בשנה השנייה והשלישית גובה שכר הדיור יורד, ככה שבכלל יש לה קושי להחזיק בדירה
ענבל אביב:
 לעומת זאת, נשים עם ילדים שממתינות לדיור הציבורי זכאיות לסיוע של 3,100 עד 3,900 שקל לחודש, שזה כבר סיוע שהוא הרבה יותר משמעותי
ענבל אביב:
 לכן אנחנו מבקשות להשוות אותו
פנינה תמנו:
טוב, זאת סוגיה שצריך לדון בה, לדעתי, דיון נפרד עם משרד השיכון
פנינה תמנו:
 לדעתי אין פה את משרד השיכון כי לא הזמנו אותם ספציפית לסוגיה הזאת
פנינה תמנו:
 תודה לאיילת שאיתנו, היא ממלאת מקום של דלית, שהיא המנהלת הקבועה של הוועדה ואנחנו משתתפים בצערה עם פטירת אימה
פנינה תמנו:
 בגלל זה דלית לא נמצאת איתנו, אבל זה דיון שיירשם לפרוטוקול
ענבל אביב:
אני רק אוסיף לגבי משרד השיכון, שאנחנו היינו בקשר עם הגורמים המקצועיים במשרד השיכון והם תומכים בצורך ובחשיבות של העלאת הקצבה לנשים יוצאות מקלט
פנינה תמנו:
זאת אומרת שלא תהיה לנו בעיה, נעשה דיון ונסגור את הקצוות
ענבל אביב:
הבעיה היא לא מקצועית
יואב סגלוביץ':
ברוב הבעיות בכנסת הבעיה היא לא מקצועית
ענבל אביב:
הם הציעו שיהיה גורם אחר שיטפל בזה
פנינה תמנו:
עוד מישהו מהארגונים רוצה לדבר לפני שאני עוברת לגורמי המקצוע ונציגי המשרדים?
ענבל חרמוני:
אני נחשבת מה?
פנינה תמנו:
את תדברי לפני המשרדים
ד"ר מירב שמואלי:
אני מנהלת מחלקת מדיניות וחקיקה בעמותת רוח נשית
ד"ר מירב שמואלי:
 אני אזכיר ממש במשפט אחד, שכשיש מצב ביטחוני קשה, גם המצב הכלכלי במשק כולו נהיה קשה
ד"ר מירב שמואלי:
 ברור לנו ומבטיחים לנו ששנת 24' תהיה מאוד קשה מבחינה כלכלית, אז תזכרו מי הראשונות שנפגעות, מי הראשונות שמוצאות לחל"ת ומפוטרות
פנינה תמנו:
אתמול היה לי דיון עם נשות המילואים
פנינה תמנו:
 8% מנשות המילואים מפוטרות באופן ישיר בגלל שהבעל במילואים
פנינה תמנו:
 הקשר הסיבתי מאוד ברור
ד"ר מירב שמואלי:
אם בין אלה שייפגעו אחוז הנשים בוודאות יהיה מאוד גבוה, מתוכן אני אדגיש את נפגעות כל סוגי האלימות, שגם ככה מאוד קשה להן להשתלב בעבודה, להתמיד ולהגדיל הכנסה – תקציב המדינה חייב להתייחס לזה
ד"ר מירב שמואלי:
 גם לשיקום כלכלי של נפגעות אלימות, דווקא במצבים האלה שמעוררים טראומות, ועם החשש הגדול שהאלימות בבית תלך ותגבר ככל שהמצב הכללי במדינה נהיה יותר קשה – גם אצלנו מגיעות הרבה יותר פניות בתקופה האחרונה, כעמותה שמסייעת לנפגעות אלימות – לדאוג להן גם מבחינת השתלבות בשוק העבודה
פנינה תמנו:
ככל שהמצב הכלכלי במדינה הולך ומחריף, גם האלימות הכלכלית הופכת להיות הרבה יותר קשה
פנינה תמנו:
 ענבל חרמוני, יו"ר איגוד העובדים הסוציאליים, שאנחנו מאוד מעריכים את פועלך ואת העיקשות שלך שנמצאת כאן, גם בכנסת וגם מול הממשלה כדי לייצג אותם נאמנה
ענבל חרמוני:
תודה
ענבל חרמוני:
 אני לא חושבת שצריך נתונים מבחינת עלייה באלימות
ענבל חרמוני:
 אני חושבת שיושבים פה אנשים, נשים בייחוד, שמבינים את ההקשר וגם יודעים שאנחנו בקצה הקרחון
ענבל חרמוני:
 הבום הגדול עוד לא פה, למרות שיש כבר עלייה
ענבל חרמוני:
 אני מסתמכת כרגע על סקר שהעברנו בין העובדות סביב הצרכים העוטפים של המלחמה
ענבל חרמוני:
 אני יכולה להגיד שרוב העובדות שמתעסקות בתחום של אלימות במשפחה מדווחות גם על עלייה וגם על העמקה, זאת אומרת, זאת גם הכמות וגם "איכות" האלימות, אם אני יכולה לומר
פנינה תמנו:
שנהיית יותר קשה
ענבל חרמוני:
כן, וגם יותר נחבאת, לנשים לקח זמן
פנינה תמנו:
בואו נודה על האמת, הרשויות כל כך עסוקות במלחמה, אז כביכול יש פה ניצול של המצב
ענבל חרמוני:
נכון, והרבה נשים גם מרגישות: מי אני עכשיו, זה לא הזמן וכו'
ענבל חרמוני:
 העלייה בצרכים בתחום הזה ובתחומים אחרים היא ברורה
ענבל חרמוני:
 אני אגיד שאנחנו צופים בעלייה בפניות לסיוע של גברים, יכול להיות שהם יחזרו ויהיו להם קשיים כאלה ואחרים
ענבל חרמוני:
 ככל שהמערכות לא ידעו לתת את המענה הזה לגברים, אנחנו  נראה את ההשלכות של זה
ענבל חרמוני:
 עכשיו מה שאני רוצה להתרכז בו זה דיווח כזה - - -
מרים שלר:
אני רק פותחת סוגריים ואומרת שאנחנו יודעות שיש גם גברים שנפגעו מינית
ענבל חרמוני:
כן, בוודאי
פנינה תמנו:
הערות ביניים זה רק חברי הכנסת, בסדר?
ענבל חרמוני:
אני רוצה להתרכז בדיווח
ענבל חרמוני:
 אתמול נפגשתי עם סגנית הממונה על אגף תקציבים, שהיא מהצוות שבעצם אחראי על תחום הרווחה
פנינה תמנו:
יש כמה סגניות
פנינה תמנו:
 אנחנו מדברים על נועה שוקרון?
ענבל חרמוני:
לא, נועה קאופמן
ענבל חרמוני:
 אולי זאת אותה אחת ויש לה שני שמות, לא יודעת
ענבל חרמוני:
 תחום הרווחה, הם הרפרנטים של משרד הרווחה, היא הסגנית
ענבל חרמוני:
 שם נאמר בצורה ברורה ושאינה משתמעת לשתי פנים, שתקציב הרווחה לא הולך לגדול בשנת 24' עקב צרכי המלחמה
ענבל חרמוני:
 בסוגריים אני אגיד הודעה לעיתונות שלצערי משרד הרווחה שחרר, כאילו נוספו מיליארד שקלים סביב המלחמה לתקציב משרד הרווחה
ענבל חרמוני:
 אני כמעט התפטרתי באותו רגע והלכתי לעבוד בשטח כי אין צורך יותר במלחמות
ענבל חרמוני:
 זה לא נכון, זה הכול תקציבים שכבר היו שם לפני, עוד בתכנון של 23'-24', לפני המלחמה
ענבל חרמוני:
     מה שאני אומרת, באגף תקציבים נאמר לי אתמול בפגישה של כך וכך עיניים, שאין תוספות
ענבל חרמוני:
 הם לא מסוגלים לחשוב לטווח רחוק
ענבל חרמוני:
 הם אמרו בפירוש: אנחנו לא בונים תקציבים לפי טווח רחוק, אנחנו בונים לפי כאן ועכשיו
ענבל חרמוני:
 כרגע יש בעיות כלכליות ולכן ככל שיהיו צרכים נקודתיים – מה זה נקודתיים בתחום הזה? מה זאת אומרת נקודתי? – שמשרד הרווחה יעלה בפנינו לאורך השנה, אנחנו נשקול יחד איתו כיצד לתת מענים
פנינה תמנו:
רגע, אז לא יהיה קיצוץ אבל הם לא יתנו שום תוספת?
ענבל חרמוני:
יש קיצוץ
ענבל חרמוני:
 המשרד לא הוחרג מהקיצוץ הרוחבי ויש קיצוץ, שאף אחד לא יתבלבל
ענבל חרמוני:
 משרד הרווחה הוא חלק מהקיצוץ הרוחבי
ענבל חרמוני:
 בנוסף, אני אומרת שוב, אין תוספות שהן ייעודיות למלחמה
ענבל חרמוני:
 עם כל הכבוד, חוק בעלי מוגבלויות – חוק חשוב – 430 מיליון שקל בפעימה ראשונה של שנת 24', סבבה
ענבל חרמוני:
 כל זה הוחלט בכלל בכנסת הקודמת לפני הרבה זמן ונכנס לתקציב 23'-24' בלי שום קשר למלחמה, וככה עוד תקציבים
ענבל חרמוני:
 מה שקורה בעצם זה שהצורך עולה – אני מסבירה לחבר'ה מאגף תקציבים, לא יודעת למה אני צריכה להסביר את זה – ונגיד התקציב לא משתנה, עזבו קיצוץ, נגיד התקציב לא משתנה
ענבל חרמוני:
 איך קוראים לזה? קיצוץ
ענבל חרמוני:
 הם לא מקבלים את זה, למרות שלא אמרתי שום דבר שהוא לא נכון מתמטית
ענבל חרמוני:
     צריך לשים את הדברים
ענבל חרמוני:
 אפשר להגיד את זה במילים כאלה ובמילים אחרות, ומשרד הרווחה, השר או המנכ"ל רוצים להראות כאילו הם התגברו על הקיצוץ, ואגף תקציבים יכול להגיד את זה בכל מיני מילים יותר יפות או פחות יפות
ענבל חרמוני:
 מאוד שומרים על נימוסין במשרד האוצר
ענבל חרמוני:
 כי זה בא לחפות בעצם על זה שמסתכלים על זה גם עכשיו, אחרי ה-7 באוקטובר, דרך קונספציה – אני בכוונה משתמשת במילה הזאת – מוטעית, שכדי לחסוך כסף צריך לצמצם את השירותים הציבוריים, כשאנחנו יודעים שזה הפוך
ענבל חרמוני:
 הם אמרו לנו: חבר'ה, אנחנו לא מסתכלים על חסכון קדימה
ענבל חרמוני:
 היא אמרה לי את זה במפורש
ענבל חרמוני:
 אמרתי לה שמה שהיום לא יטופל, אנחנו נשלם על זה כולנו עוד 5, 10, 15 שנה
ענבל חרמוני:
 היא אמרה: כן, אנחנו לא עובדים עם השיקולים האלה
פנינה תמנו:
מה שאנחנו יודעים זה שגם הנושא שאנחנו דנים בו היום, התחנה הראשונה זה הרווחה, אפילו לפני בריאות, צריך להודות על האמת
פנינה תמנו:
 יותר מזה, גם אם אנחנו הולכים לנושאים אחרים סביב המלחמה, מפונים ועוד – יש באגף הזה, של אנשי המקצוע, הרבה רעש
פנינה תמנו:
 הרבה רעש, וזה מפריע לי
ענבל חרמוני:
אנחנו פה כבר שלושה חודשים, מדברות על התקציב ולא קורה כלום
ענבל חרמוני:
 נמאס לי כבר
פנינה תמנו:
לגמרי
פנינה תמנו:
 הסיפור של הרווחה, אנחנו יודעים כמי שנמצאים בשטח, הם היו הראשונים
פנינה תמנו:
 העו"סים נמצאים שם עם המפונים ועם כל הבעיות הנוספות, ובוודאי כל מה שצף אחרי שכבר פונו למלונות, עם עבירות מין וילדים שנפגעים
ענבל חרמוני:
העובדות נהדרות אבל יש רק 24 שעות ביממה, והן צריכות גם לישון ולאכול מדי פעם, אז הן לא יכולות לסגור את הפערים האלה יותר
פנינה תמנו:
אנחנו נפנה לשר הרווחה במשותף, חברי הוועדה וגם מי שחברים לא בפועל ונמצאים כאן קבוע
פנינה תמנו:
 אנחנו נפנה אליו ונבקש תשובות אל מול התשובות שאת קיבלת מהאוצר
רעות פוקר קפואנו:
	תודה
רעות פוקר קפואנו:
 אני מנהלת את הקו הפתוח בדיני עבודה בנעמ"ת
רעות פוקר קפואנו:
 זאת אומרת, אליי מתנקזות מאות פניות בחודש בכל הנושא
פנינה תמנו:
לא עבודה, אנחנו מדברים על אלימות
רעות פוקר קפואנו:
כן, אבל אני רוצה בעצם לתת את הצד השני של העדות הקשה באמת של תמר
רעות פוקר קפואנו:
 פוסט טראומה של כאלה שחוו בעבר התעללות מינית, ועכשיו בעקבות המלחמה שוב חוות את זה מחדש
רעות פוקר קפואנו:
 גם כאן יש בעיות במקומות העבודה, זאת אומרת הקושי להמשיך לעבוד, פתאום שוב חרב עליה עולמה
רעות פוקר קפואנו:
 אני עדה לפניות האלה, וזה גם מתקשר להכרה בפוסט טראומה הקשה והקושי בעבודה, שני הדברים שנאמרו כאן, וגם לזה צריך לשים לב
רעות פוקר קפואנו:
 זאת אומרת, בנוסף לאלה שהיו וחוו, גם מה קורה להמון נשים
פנינה תמנו:
 טל הוכמן משדולת הנשים, בבקשה
טל הוכמן:
תודה רבה, יושבת-הראש על הדיון המאוד חשוב הזה
טל הוכמן:
 כבר כמה שנים, זה מדהים כמה אנחנו בכל שנה במאמץ על התקציב של התוכנית לאלימות במשפחה
פנינה תמנו:
	תמיד עושים טובה לנשים
פנינה תמנו:
 רוב הנפגעות הן נשים, בואו נודה על האמת
פנינה תמנו:
 אני פה עשר שנים, בבית הזה, בזירה הפוליטית ועם מקבלי ההחלטות, ואני מזועזעת עד עמקי נשמתי כמה הזלזול בחיים – ככה אני קוראת לזה – בחיים של נשים, בבעיות של נשים, שזה הרוב
פנינה תמנו:
 אני לא אומרת שאין נפגעים גברים, בוודאי שיש
פנינה תמנו:
 אבל זה מביש, תעודת עניות
פנינה תמנו:
 אנחנו רואים את זה, וזה חוצה באופן רוחבי את כל התחומים
פנינה תמנו:
 כל הזמן צריך מאבקים, גם עם נשות המילואים, כל הזמן מאבקים
פנינה תמנו:
 כשמדובר בתקציבים, שהם בסוף טיפול במשפחה, בילדים ובאימהות שנמצאות בפרונט עם האתגרים, כל הזמן מלחמות, וכלום
פנינה תמנו:
 אנחנו מדברים על 8 מיליון, ריבונו של עולם
טל הוכמן:
אנחנו באמת מדברות על מאבקים של שנים
טל הוכמן:
 עד שהצלחנו לשכנע את הממשלה להקים ועדה שתכתוב את התוכנית; עד שהצלחנו לשכנע שתהיה החלטת ממשלה; עד שהצלחנו למצוא את התקציב לתוכנית הזאת
טל הוכמן:
 אני חושבת שאנחנו לא יכולות לצאת מהדיון בלי שנבין את המספר המדויק, כמה מתוכנן להיות מצומצם ולהיחסך מהתוכנית הלאומית למאבק באלימות במשפחה ומתוכניות האלמ"ב באופן כללי
פנינה תמנו:
אנחנו תכף נגיע לזה, ואתם תתנו לנו פריסה של כל הנתונים
טל הוכמן:
מעבר לזה, כמו שנאמר פה, לא רק שצריך לא לקצץ את התקציבים, צריך להרחיב אותם
טל הוכמן:
 אנחנו מדברות פה על היקף פוסט טראומה עצום, לא רק כפי שצוין על ידי איגוד מרכזי הסיוע, של אנשים שחוו פגיעה מינית
טל הוכמן:
 אנחנו מדברות גם על אנשים שחוו חוויות מאוד קשות בקרב וחוזרים חזרה הביתה
טל הוכמן:
 הייתה פה שבוע שעבר אשת מילואימניק שאמרה שחברה שלה ישנה עם סכין מתחת לכרית - -
פנינה תמנו:
אני הייתי פה, כן
טל הוכמן:
- - והיא מפחדת ממה שיקרה כשההתקף שלו יגיע
טל הוכמן:
 אנחנו חייבות לתכנן את הטיפול כמו שצריך
טל הוכמן:
 משרד האוצר מדבר על לחלק להם ואוצ'רים לטיפול רגשי – זה לא יעבוד ככה
טל הוכמן:
 צריך מטפלים שיש להם גם הכשרה באלימות במשפחה, שיהיו חלק מהמערך הזה
טל הוכמן:
 משרד הרווחה חייב לקחת בזה חלק, ואני רק אגיד שזה לא רק עניין של תקציבים, זה גם עניין של תכלול
טל הוכמן:
 עברו יותר משלושה חודשים אחרי ששונו התקנות של כלי הירייה, ועדיין אין ממשק בין משרד הרווחה לאגף כלי הירייה ומשטרת ישראל
פנינה תמנו:
למרות כל הדיונים שהיו פה, בוועדה לביקורת המדינה, בוועדה - - -
טל הוכמן:
 לא צריך לזה שקל, צריך שיהיה ממשק
טל הוכמן:
 משרד הרווחה מכיר את זה, אגף כלי ירייה מכיר את זה, וגם משטרת ישראל מכירה את זה
טל הוכמן:
 כל מה שצריך זה שהם יעבדו
פנינה תמנו:
אני אקיים גם דיון בנושא כלי הירייה והממשקים
פנינה תמנו:
 אני יודעת שהקולגות שלי עשו דיונים, ואני גם השתתפתי בחלק מהם, אבל זה לא מתקדם
טל הוכמן:
זה עדיין לא נפתר
פנינה תמנו:
אנחנו נעשה פה גם דיון לגבי הממשק
פנינה תמנו:
 מה גם שאמרנו אז שוועדת רונן ומבקר המדינה, כולם עמדו על הנושא הזה, והאמת שאני לא רואה למה שלא יהיה ממשק
טל הוכמן:
אנחנו מקבלות טלפונים מנשים שמתות מפחד
יואב סגלוביץ':
ישראל מתחמשת
יואב סגלוביץ':
 מה לא ברור, ישראל מתחמשת
צבי מילדוורף:
אני נפגעת תקיפה מינית, ואני מהלובי למלחמה באלימות מינית
צבי מילדוורף:
 אני רק רוצה לשים דגש, שאנחנו לא סטטיסטיקות
צבי מילדוורף:
 כמוני – אתם רואים את הפרצוף שלי – יש מאות אלפים
צבי מילדוורף:
 ההבדל בין להיות מישהי ששוכבת במיטה כל הזמן, מפחדת לצאת החוצה ובסוף מתאבדת, למישהי שהיא כבר אישה יצרנית, מסוגלת לבוא לפה ולדבר פה בוועדה, זה דרך השירותים האלה
צבי מילדוורף:
 לשמוע פה את המספרים ולהבין כמה החיים שלנו זולים
צבי מילדוורף:
 אתם לא תתנו לנו את השירותים האלה – זה המוות שלנו
צבי מילדוורף:
 אונס לא צריך להיות מוות
צבי מילדוורף:
 אפשר להתקדם, אפשר להשתקם ואפשר לחזור לחברה וזה דרך השירותים האלה, דרך התקציבים האלה
פנינה תמנו:
תודה על הדברים הקצרים והכל-כך חשובים
פנינה תמנו:
 זה עצוב, באמת
פנינה תמנו:
 זה לראות את החיים של הנפגעות כאילו הם זולים, ואני בטוחה שזו לא כוונת הגורמים הרלוונטיים
פנינה תמנו:
 יעל, את רוצה להוסיף עוד דבר?
יעל שרר:
קטונתי
ניצן הורוביץ:
אני עורכת דין, מנכ"לית מרכז רקמן באוניברסיטת בר-אילן
ניצן הורוביץ:
 מרכז רקמן מעניק סיוע, ייצוג וייעוץ משפטי לנשים בהליכי פרידה וגירושין
ניצן הורוביץ:
 כולנו יודעים שלמאבק באלימות במשפחה יש היבטים משפטיים, והנושא הזה לא תוקצב בשום צורה
ניצן הורוביץ:
 יש את הסיוע המשפטי שאין לו קריטריונים ספציפיים לנשים נפגעות אלימות
ניצן הורוביץ:
 מספיק שיש לך רכב ב-40,000 שקל ואת כבר לא זכאית לסיוע משפטי, ואין שום סעיף תקציבי שמתקצב מתן סיוע או ייעוץ משפטי לנשים
פנינה תמנו:
או להכליל אותם בתוך הסיוע בלי קריטריונים כלכליים
ניצן הורוביץ:
אני לא מדברת כרגע על הפתרון, אני קודם כול מדברת על המצב
ניצן הורוביץ:
 אנחנו לא עומדות בעומס בשגרה ובוודאי שלא נעמוד בעומס עכשיו עם העלייה הזוחלת
ניצן הורוביץ:
 אני יודעת שיש כרגע ויכול להיות שיהיו מי שיוסיפו על זה
ניצן הורוביץ:
 יש ניסיון להוסיף אלמנט של ייעוץ משפטי – הוא סופר חשוב במרכזים למניעת אלימות במשפחה וחשוב שהוועדה תעקוב אחרי זה ותראה שזה אכן קורה
פנינה תמנו:
אני מזמינה אתכם, רקמן, לפגישה אישית איתי כדי לחשוב באמת איך פותרים את נושא הסיוע המשפטי
פנינה תמנו:
 אני אתן לך דוגמה מעולם אחר: בזמנו הובלתי מאבק נגד אפליה וגזענות ובעיקר אמרתי שכשאדם, פרטים, נפגעים מגזענות, זה לא עסק רק שלהם – זה גם של המדינה, אם הם באופן תמידי חווים אותה על רקע צבע העור שלהם
פנינה תמנו:
 הצלחנו להכניס אותם לתוך הסיוע בלי קריטריון כלכלי, שיתנו סיוע משפטי לילדים ולמשפחות שנפגעות מגזענות
פנינה תמנו:
 המדינה נכנסת לתוך הנעליים האלה וזה שינוי קרדינלי, כי גם בבית המשפט, בסוף, כשהשופט רואה שמי שמייצג בנושא הזה זו המדינה, זה סייע וקידם את הסוגיה